Document ID: 32004F0757

Reference:
11.11.2004
SL
Uradni list Evropske unije
L 335/8
OKVIRNI SKLEP SVETA 2004/757/PNZ
z dne 25. oktobra 2004
o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami
SVET EVROPSKE UNIJE JE –
ob upoštevanju Pogodbe o Evropski uniji in zlasti členov 31(e) in 34(2)(b) Pogodbe,
ob upoštevanju predloga Komisije (1),
ob upoštevanju mnenja Evropskega parlamenta (2),
ob upoštevanju naslednjega:
(1)
Nedovoljen promet s prepovedanimi drogami predstavlja grožnjo za zdravje, varnost in kakovost življenja državljanov Evropske unije ter zakonito gospodarstvo, stabilnost in varnost držav članic.
(2)
Potrebo po zakonodaji za boj proti nedovoljenemu prometu s prepovedanimi drogami so še posebej poudarili Akcijski načrt Sveta in Komisije o čim boljšem izvajanju določb Amsterdamske pogodbe na področju svobode, varnosti in pravice (3), ki ga je Svet za pravosodje in notranje zadeve sprejel na Dunaju 3. decembra 1998, sklepi Evropskega sveta v Tampereju 15. in 16. oktobra 1999, zlasti točka 48, Strategija o prepovedanih drogah Evropske unije (2000–2004), ki jo je potrdil Evropski svet v Helsinkih 10. in 12. decembra 1999, in Akcijski načrt Evropske unije o prepovedanih drogah, ki ga je potrdil Evropski svet v Santa Marii da Feira 19. in 20. junija 2000.
(3)
Potrebno je sprejeti minimalna pravila glede elementov kaznivih dejanj v zvezi z nedovoljenim prometom s prepovedanimi drogami in predhodnimi sestavinami, ki bodo omogočila skupni pristop k boju proti tovrstnemu prometu na ravni Unije.
(4)
Na podlagi načela subsidiarnosti se mora ukrepanje Evropske unije osredotočiti na najtežje vrste s prepovedanimi drogami povezanih kaznivih dejanj. Izključitev določenih vrst ravnanja v zvezi z osebno porabo iz tega okvirnega sklepa Sveta ne predstavlja smernice Sveta, kako naj države članice tovrstne primere obravnavajo v svoji nacionalni zakonodaji.
(5)
Kazni, ki jih predpišejo države članice, naj bodo učinkovite, sorazmerne in odvračilne, vključujejo pa naj tudi zaporne kazni. Pri določanju višine kazni je potrebno upoštevati dejanske elemente, kot so količina in vrsta prepovedane droge ter, ali je bilo kaznivo dejanje storjeno v okviru hudodelske združbe.
(6)
Državam članicam je dovoljeno predvideti določbo za zmanjšanje kazni v primeru, ko storilec kaznivega dejanja pristojnim organom posreduje pomembne informacije.
(7)
Treba je sprejeti ukrepe, ki bodo omogočili zaplembo premoženjske koristi od kaznivih dejanj iz tega okvirnega sklepa.
(8)
Treba je sprejeti ukrepe, ki bodo zagotovili, da pravne osebe lahko odgovarjajo za kazniva dejanja iz tega okvirnega sklepa, kadar so storjena v njihovo korist.
(9)
Učinkovitost prizadevanj za boj proti nedovoljenemu prometu s prepovedanimi drogami je odvisna predvsem od usklajenosti nacionalnih ukrepov za izvedbo tega okvirnega sklepa –
SKLENIL NASLEDNJE:
Člen 1
Opredelitve
V tem okvirnem sklepu:
1.
so„prepovedane droge“ vse snovi, zajete v naslednjih konvencijah Združenih narodov:
(a)
Enotni konvenciji o mamilih iz leta 1961 (kakor je bila spremenjena s Protokolom iz leta 1972);
(b)
Dunajski konvenciji o psihotropnih snoveh iz leta 1971. Vključujejo tudi snovi pod nadzorom iz Skupnega ukrepa 97/396/PNZ z dne 16. junija 1997 o izmenjavi podatkov, oceni tveganja in nadzoru novih sintetičnih drog (4);
2.
so„predhodne sestavine“ vse snovi, razvrščene v zakonodaji Skupnosti za izvajanje obveznosti, ki izhajajo iz člena 12 Konvencije Združenih narodov proti nedovoljenemu prometu s prepovedanimi drogami in psihotropnimi snovmi z dne 20. decembra 1988;
3.
je„pravna oseba“ vsak pravni subjekt, čigar status opredeljuje veljaven nacionalni zakon, z izjemo držav ali drugih javnih organov, ki izvajajo svoje suverene pravice, ter javnih mednarodnih organizacij.
Člen 2
Kazniva dejanja, povezana z nedovoljenim prometom s prepovedanimi drogami in predhodnimi sestavinami
1.   Vsaka država članica sprejme potrebne ukrepe, s katerimi zagotovi, da so kazniva naslednja naklepna dejanja, kadar so storjena neupravičeno:
(a)
pridelava, proizvodnja, pridobivanje, priprava, ponujanje, ponujanje za prodajo, distribucija, prodaja, dostava pod kakršnimi koli pogoji, posredovanje, pošiljanje, tranzitno pošiljanje, prevoz, uvoz ali izvoz prepovedanih drog;
(b)
gojenje opijskega maka, koke in konoplje;
(c)
posest ali nakup prepovedanih drog z namenom izvajanja ene od pod (a) naštetih dejavnosti;
(d)
proizvodnja, prevoz ali distribucija predhodnih sestavin ob zavedanju, da bodo uporabljene za nedovoljeno pridelavo ali proizvodnjo prepovedanih drog.
2.   Dejanja iz odstavka 1 ne sodijo na področje uporabe tega okvirnega sklepa, kadar jih storilci storijo izključno za namene svoje osebne porabe, kakor jo opredeljuje nacionalna zakonodaja.
Člen 3
Napeljevanje, pomoč in poskus
1.   Vsaka država članica sprejme potrebne ukrepe za kriminalizacijo napeljevanja, pomoči in poskusa storitve kaznivih dejanj iz člena 2.
2.   Vsaka država članica lahko izključi protipravnost poskusa ponujanja ali priprave prepovedanih drog iz člena 2(1)(a) in poskusa posesti prepovedanih drog iz člena 2(1)(c).
Člen 4
Kazni
1.   Vsaka država članica sprejme potrebne ukrepe, s katerimi zagotovi, da se kazniva dejanja, opredeljena v členih 2 in 3, kaznujejo z učinkovitimi, sorazmernimi in odvračilnimi kazenskimi sankcijami.
Vsaka država članica sprejme potrebne ukrepe, s katerimi zagotovi, da se kazniva dejanja iz člena 2 kaznujejo z najvišjo zagroženo kaznijo najmanj od enega do treh let zapora.
2.   Vsaka država članica sprejme potrebne ukrepe, s katerimi zagotovi, da se kazniva dejanja iz člena 2(1)(a), (b) in (c) kaznujejo z najvišjo zagroženo kaznijo najmanj od pet do deset let zapora v naslednjih okoliščinah:
(a)
kaznivo dejanje zadeva veliko količino prepovedanih drog;
(b)
kaznivo dejanje je povezano z zdravju najbolj škodljivimi prepovedanimi drogami, ali pa je povzročilo škodo za zdravje številnih oseb.
3.   Vsaka država članica sprejme potrebne ukrepe, s katerimi zagotovi, da se kazniva dejanja iz odstavka 2, če so bila storjena v okviru hudodelske združbe, opredeljene v Skupnem ukrepu 98/773/PNZ z dne 21. decembra 1998 o kaznivosti udeležbe v hudodelski združbi v državah članicah Evropske unije (5), kaznujejo z najvišjo zagroženo kaznijo odvzema prostosti najmanj deset let.
4.   Vsaka država članica sprejme potrebne ukrepe, s katerimi zagotovi, da se kazniva dejanja iz člena 2(1)(d), če so bila storjena v okviru hudodelske združbe, opredeljene v Skupnem ukrepu 98/733/PNZ, predhodne sestavine pa so bile namenjene za pridelavo ali proizvodnjo prepovedanih drog v okoliščinah iz odstavkov 2(a) ali (b), kaznujejo z najvišjo zagroženo kaznijo odvzema prostosti najmanj od pet do deset let.
5.   Brez poseganja v pravice žrtev in pravice drugih dobrovernih tretjih oseb vsaka država članica sprejme potrebne ukrepe za zaplembo snovi, ki so predmet kaznivih dejanj iz členov 2 in 3, predmetov, ki so bili uporabljeni ali pa je obstajal namen za njihovo uporabo pri teh kaznivih dejanjih, in premoženjske koristi od teh kaznivih dejanj, ali za zaplembo premoženja, katerega vrednost ustreza vrednosti te premoženjske koristi, snovi ali predmetov.
Izrazi „zaplemba“, „predmet“, „premoženjska korist“ in „premoženje“ imajo enak pomen kot v členu 1 Konvencije Sveta Evrope o pranju, odkrivanju, zasegu in zaplembi premoženjske koristi, pridobljene s kaznivim dejanjem, iz leta 1990.
Člen 5
Posebne okoliščine
Ne glede na člen 4 lahko vsaka država članica sprejme potrebne ukrepe, v skladu s katerimi se kazni iz člena 4 lahko znižajo, če se storilec kaznivega dejanja:
(a)
odpove kriminalni dejavnosti, povezani z nedovoljenim prometom s prepovedanimi drogami in predhodnimi sestavinami; in
(b)
upravnim ali pravosodnim organom posreduje informacije, ki jih ni mogoče pridobiti na noben drug način in jim s tem pomaga:
(i)
preprečiti ali ublažiti učinke kaznivega dejanja;
(ii)
identificirati ali kaznovati druge storilce kaznivega dejanja;
(iii)
najti dokaze; ali
(iv)
preprečiti nadaljnja kazniva dejanja iz členov 2 in 3.
Člen 6
Odgovornost pravnih oseb
1.   Vsaka država članica sprejme potrebne ukrepe, s katerimi zagotovi, da pravne osebe lahko odgovarjajo za katero koli kaznivo dejanje iz členov 2 in 3, ki ga v njihovo korist stori oseba, ki deluje bodisi samostojno ali pa kot član organa te pravne osebe, njen vodilni položaj znotraj te pravne osebe pa temelji na:
(a)
pooblastilu za zastopanje pravne osebe;
(b)
pristojnosti za sprejemanje odločitev v imenu pravne osebe;
(c)
pristojnosti za opravljanje nadzora v pravni osebi.
2.   Poleg navedenih primerov iz odstavka 1 vsaka država članica sprejme potrebne ukrepe, s katerimi zagotovi, da pravne osebe lahko odgovarjajo tudi v primeru, ko sta pomanjkljiv nadzor ali kontrola osebe iz odstavka 1 omogočila, da je njej podrejena oseba v korist te pravne osebe storila eno od kaznivih dejanj iz členov 2 ali 3.
3.   Odgovornost pravnih oseb iz odstavkov 1 in 2 ne izključuje kazenskih postopkov zoper fizične osebe, ki so storilci, napeljevalci ali pomočniki katerih koli kaznivih dejanjih iz členov 2 in 3.
Člen 7
Sankcije zoper pravne osebe
1.   Države članice sprejmejo potrebne ukrepe, s katerimi zagotovijo, da se pravna oseba, ki je odgovorna na podlagi člena 6(1), kaznuje z učinkovitimi, sorazmernimi in odvračilnimi sankcijami, ki vključujejo denarne kazni kazenske ali nekazenske narave, vključno z naslednjimi sankcijami:
(a)
izključitev iz upravičenosti do davčnih olajšav ali drugih ugodnosti ali državne pomoči;
(b)
začasna ali stalna prepoved opravljanja poslovnih dejavnosti;
(c)
uvedba sodnega nadzora;
(d)
sodni nalog za likvidacijo;
(e)
začasno ali stalno zaprtje poslovalnic, ki so služile za izvršitev kaznivega dejanja;
(f)
zaplemba snovi, ki so predmet kaznivih dejanj iz členov 2 in 3, predmetov, ki so bili uporabljeni ali pa je obstajal namen za njihovo uporabo pri teh kaznivih dejanjih, in premoženjske koristi od teh kaznivih dejanj, ali zaplemba premoženja, katerega vrednost ustreza vrednosti te premoženjske koristi, snovi ali predmetov, v skladu s členom 4(5).
2.   Vsaka država članica sprejme potrebne ukrepe, s katerimi zagotovi, da se pravna oseba, ki je odgovorna na podlagi člena 6(2), kaznuje z učinkovitimi, sorazmernimi in odvračilnimi sankcijami ali ukrepi.
Člen 8
Sodna pristojnost in pregon
1.   Vsaka država članica sprejme potrebne ukrepe, s katerimi predvidi svojo sodno pristojnost za kazniva dejanja iz členov 2 in 3, kadar je:
(a)
kaznivo dejanje v celoti ali delno storjeno na njenem ozemlju;
(b)
storilec njen državljan; ali
(c)
kaznivo dejanje storjeno v korist pravne osebe s sedežem na ozemlju te države članice.
2.   Kadar je kaznivo dejanje storjeno izven njenega ozemlja, se država članica lahko odloči, da ne bo uporabljala pravil o sodni pristojnosti iz odstavkov 1(b) in 1(c), ali pa, da jih bo uporabljala le v posebnih primerih ali okoliščinah.
3.   Država članica, ki v skladu s svojo zakonodajo ne izroča svojih državljanov, sprejme potrebne ukrepe, ki ji omogočajo sodno pristojnost in pregon, kadar je to primerno, kaznivega dejanja iz členov 2 in 3, če ga njen državljan zagreši zunaj njenega ozemlja.
4.   Če se države članice odločijo uporabiti odstavek 2, o tem obvestijo Generalni sekretariat Sveta in Komisijo, pri čemer, če je to primerno, navedejo tudi posebne primere ali okoliščine, na katere se njihove odločitve nanašajo.
Člen 9
Izvajanje in poročila
1.   Države članice sprejmejo potrebne ukrepe za uskladitev z določbami tega okvirnega sklepa do 12. maja 2006.
2.   Države članice v roku iz odstavka 1 Generalnemu sekretariatu Sveta in Komisiji posredujejo besedila določb, ki v tem okvirnem sklepu določene obveznosti prenašajo v njihovo nacionalno zakonodajo. Komisija najkasneje do 12. maja 2009 Evropskemu parlamentu in Svetu predloži poročilo o delovanju izvajanja okvirnega sklepa, vključno z njegovimi učinki na pravosodno sodelovanje na področju nedovoljenega prometa s prepovedanimi drogami. Na podlagi tega poročila Svet najkasneje v šestih mesecih po predložitvi poročila oceni, ali so države članice sprejele potrebne ukrepe za uskladitev s tem okvirnim sklepom.
Člen 10
Ozemeljska uporaba
Ta okvirni sklep se uporablja za Gibraltar.
Člen 11
Začetek veljavnosti
Ta okvirni sklep začne veljati dan po objavi v Uradnem listu Evropske unije.
V Luxembourgu, 25. oktobra 2004
Za Svet
Predsednik
R. VERDONK
(1)  UL C 304 E, 30.10.2001, str. 172.
(2)  Mnenje z dne 9. marca 2004 (še neobjavljeno v Uradnem listu).
(3)  UL C 19, 23.1.1999, str. 1.
(4)  UL L 167, 25.6.1997, str. 1.
(5)  UL L 351, 29.12.1998, str. 1.

Summary:
Kazniva dejanja in predpisane kazni: promet s prepovedanimi drogami
Kazniva dejanja in predpisane kazni: promet s prepovedanimi drogami
 
POVZETEK:
Okvirni sklep 2004/757/PNZ – minimalna pravila glede kaznivih dejanj in kazni v zvezi s prometom s prepovedanimi drogami
KAJ JE NAMEN TEGA SKLEPA?
Namen tega sklepa je boj proti prometu s prepovedanimi drogami, da bi se omejili ponudba in poraba teh drog (ki so opredeljene v „ključnih točkah“ spodaj).
Določa minimalna pravila, ki jih je treba upoštevati, in minimalne kazni, ki jih morajo uporabljati države EU.
Navaja kazniva dejanja, povezana s prometom s prepovedanimi drogami, in od držav EU zahteva, da sprejmejo ukrepe zoper vsakogar, ki je vpleten v takšen promet.
Okvirni sklep je bil spremenjen z Direktivo (EU) 2017/2103, da bi se zmanjšala dostopnost novih psihoaktivnih snovi* z uvedbo načinov učinkovitejšega ukrepanja na ravni EU. Sprememba bo postala v celoti veljavna 23. novembra 2018.
KLJUČNE TOČKE
Kazniva dejanja
Okvirni sklep od vsake države EU zahteva, da sprejme potrebne ukrepe za kaznovanje vseh naklepnih dejanj v zvezi s prometom s prepovedanimi drogami in predhodnimi sestavinami*.
„Prepovedane droge“ so v sklepu opredeljene kot snovi, zajete v Enotni konvenciji Združenih narodov (ZN) o mamilih iz leta 1961, kakor je bila spremenjena s Protokolom iz leta 1972, ali v Konvenciji ZN o psihotropnih snoveh iz leta 1971. Ko novembra 2018 postane veljavna sprememba okvirnega sklepa, bo opredelitev prepovedanih drog vključevala tudi vse snovi, navedene v Prilogi k spremenjenemu sklepu.
Dejanja, povezana s prometom s prepovedanimi drogami, vključujejo pridelavo, proizvodnjo, pridobivanje, prodajo, prevoz, uvoz in izvoz. Upošteva se tudi posest ali nakup prepovedanih drog z namenom izvajanja dejavnosti, povezanih s prometom s prepovedanimi drogami, ter proizvodnja, prevoz in distribucija predhodnih sestavin. Za kazniva dejanja štejejo tudi napeljevanje k prometu s prepovedanimi drogami ter pomoč pri storitvi take dejavnosti.
Vendar pa ta okvirni sklep ne zajema dejavnosti, povezanih s prometom s prepovedanimi drogami za osebno porabo.
Vključitev novih psihoaktivnih snovi v opredelitev pojma „prepovedana droga“ (velja od dne 23. novembra 2018).
Direktiva (EU) 2017/2103 uvaja postopek za vključitev novih psihoaktivnih snovi v opredelitev pojma „prepovedana droga“. Evropska komisija ima pooblastila za sprejemanje delegiranih aktov za dodajanje novih psihoaktivnih snovi na seznam v Prilogi. S tem se bo nadomestila sedanja praksa razvrščanja novih psihoaktivnih snovi prek Izvedbenega sklepa Sveta (EU) 2017/2170 na podlagi Sklepa Sveta 2005/387/PNZ.
Komisija mora pri odločanju o tem, ali naj doda novo snov na seznam, upoštevati:ali so razširjenost ali vzorci njene uporabe ter njena dostopnost in možnost širjenja v EU znatni inali škoda za zdravje, ki jo lahko povzroči njeno uživanje, ogroža življenje zaradi njene akutne ali kronične toksičnosti termožnostjo zlorabe ali potenciala za povzročitev zasvojenosti.Komisija mora tudi oceniti, ali je socialna škoda, ki jo nova psihoaktivna snov povzroča posameznikom in družbi, resna in ali so kriminalne dejavnosti, vključno z organiziranim kriminalom, povezane z novo psihoaktivno snovjo, sistematične, vključujejo znatne nedovoljene dobičke ali povzročajo znatne gospodarske stroške.
Evropski center za spremljanje drog in zasvojenosti z drogami (EMCDDA) bo podprl Komisijo pri odločanju, tako da bo pripravil oceno tveganja, ki bo obravnavala vse te elemente.
EU je vzporedno s sprejetjem Direktive (EU) 2017/2103 sprejela tudi Uredbo (EU) 2017/2101, s katero se spremeni Uredba (ES) št. 1920/2006 o izmenjavi podatkov in sistemu hitrega obveščanja ter novih postopkih za ocenjevanje tveganja v zvezi z novimi psihoaktivnimi snovmi. Uredba bo postala v celoti veljavna 23. novembra 2018.
Odgovornost pravnih oseb
Države EU morajo sprejeti ukrepe, s katerimi zagotovijo, da pravne osebe (na primer podjetja) lahko odgovarjajo za kazniva dejanja, povezana s prometom s prepovedanimi drogami in predhodnimi sestavinami ter za pomoč, napeljevanje ali poskus storitve take dejavnosti. Pojem pravnih oseb, ki se uporablja tukaj, ne vključuje držav in javnih organov, ki izvajajo svoja pooblastila, ali javnih mednarodnih organizacij.
Organizacija je odgovorna, če kaznivo dejanje stori posameznik na vodilnem položaju v tej organizaciji. Prav tako odgovarja za pomanjkljivosti pri nadzoru ali kontroli. Odgovornost pravnih oseb pa ne izključuje kazenskih postopkov zoper posameznike (fizične osebe).
Sankcije
Države EU morajo sprejeti potrebne ukrepe, s katerimi zagotovijo, da se kazniva dejanja kaznujejo z učinkovitimi, sorazmernimi in odvračilnimi kaznimi.
Če je kaznivo dejanje v celoti ali delno storjeno na ozemlju države EU, mora ta država sprejeti ukrepe pod pogojem, da je storilec njen državljan ali da je kaznivo dejanje storjeno v korist pravne osebe s sedežem na ozemlju te države.
Najvišje kazni za kaznivo dejanje prometa s prepovedanimi drogami morajo biti od enega do treh let zapora.
Vendar se morajo najvišje kazni povečati na najmanj pet do deset let zapora, kadar kaznivo dejanje:zadeva veliko količino prepovedanih drog;je povezano z zdravju najbolj škodljivimi prepovedanimi drogami;je bilo storjeno v okviru hudodelske združbe.Države EU morajo tudi sprejeti potrebne ukrepe za zaplembo snovi, ki so predmet kaznivih dejanj.
Vendar se kazni lahko zmanjšajo, če se storilec kaznivega dejanja odpove nezakonitim dejavnostim in če upravnim ali pravosodnim organom posreduje informacije, ki bodo pomagale identificirati druge storilce kaznivega dejanja.
Sankcije za pravne osebe morajo vključevati denarne kazni za kazniva dejanja kazenske ali nekazenske narave. Naložijo se lahko tudi druge sankcije, vključno z uvedbo sodnega nadzora nad poslovalnico ali njeno začasno ali stalno zaprtje.
OD KDAJ SE TA SKLEP UPORABLJA?
Uporablja se od 12. novembra 2004.
OZADJE
Več informacij je na voljo na strani:Odziv EU na prepovedane droge (Evropska komisija).
KLJUČNI POJMI
Nova psihoaktivna snov: snov v čisti obliki ali v pripravku, ki ni zajeta v Enotni konvenciji Združenih narodov o mamilih iz leta 1961, kakor je bila spremenjena s Protokolom iz leta 1972, ali v Konvenciji Združenih narodov o psihotropnih substancah iz leta 1971, a lahko predstavlja zdravstvena ali socialna tveganja, podobna tistim, ki jih predstavljajo snovi, zajete v teh konvencijah.
Predhodna sestavina: vse snovi, razvrščene v zakonodaji EU za izvajanje obveznosti, ki izhajajo iz člena 12 Konvencije Združenih narodov proti nedovoljenemu prometu s prepovedanimi drogami in psihotropnimi snovmi z dne 20. decembra 1988.
GLAVNI DOKUMENT
Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8–11).
Nadaljnje spremembe Okvirnega sklepa 2004/757/PNZ so vključene v izvirno besedilo. Ta prečiščena različica ima samo dokumentarno vrednost.
POVEZANI DOKUMENTI
Izvedbeni sklep Sveta (EU) 2017/2170 z dne 15. novembra 2017 o uvedbi nadzornih ukrepov za N-fenil-N-[1-(2-feniletil)piperidin-4-il]furan-2-karboksamid (furanilfentanil) (UL L 306, 22.11.2017, str. 19–20).
Direktiva (EU) 2017/2103 Evropskega parlamenta in Sveta z dne 15. novembra 2017 o spremembi Okvirnega sklepa Sveta 2004/757/PNZ zaradi vključitve novih psihoaktivnih snovi v opredelitev pojma „prepovedana droga“ in razveljavitvi Sklepa Sveta 2005/387/PNZ (UL L 305, 21.11.2017, str. 12–18).
Uredba (EU) 2017/2101 Evropskega parlamenta in Sveta z dne 15. novembra 2017 o spremembi Uredbe (ES) št. 1920/2006 glede izmenjave informacij o novih psihoaktivnih snoveh in sistema zgodnjega opozarjanja na te snovi ter postopka ocene tveganja zanje (UL L 305, 21.11.2017, str. 1–7).
Uredba (ES) št. 1920/2006 Evropskega parlamenta in Sveta z dne 12. decembra 2006 o Evropskem centru za spremljanje drog in zasvojenosti z drogami (prenovitev) (UL L 376, 27.12.2006, str. 1–13).
Zadnja posodobitev 20.02.2018